بللی اولدوغو کیمی، چیلدیر آشیق‌لاری نین صنعت اوجاغی‌نین اساس عنعنه –گلنک‌لری خسته حسن – آشیق نورو – آشیق شنلیک – بالاکیشی، قاسم، نصیب – گولوستان چوبان‌اوغلو، آشیق اسلام، ییلماز شنلیک، آشیق اسگندر – مراد چوبان‌اوغلو، شرف تاشلیووا و دیگر بللی چاغداش آشیق‌لارین فعالیت خطی اوزره اینکیشاف ائدیب، اوستاد-شاگیرد عنعنه‌سی ایله باغلی یئنی یئتیشن ایستعدادلارا تحویل وئریلمکده دیر. چیلدیر آشیق یارادیجی‌لیغی قونشو آخال‌کلک، آغبابا، گومرو و بورچالی آشیق یارادیجی‌لیغی ایله قارشی‌لیقلی تاثیری و سیخ باغلی‌لیغی دا اینکار اولونماز بیر حقیقتدیر. و من دئیردیم کی، بو باغلاردان صؤحبت آچمالی اولان هر بیر صنعت و بیلیم آدامی ایلک اولاراق بیزیم بؤیوک صنعتکاریمیز آشیق شنلیگین آدینی چکمگه بورجلودور. «بیزیم بؤیوک صنعتکاریمیز» ایفاده‌سینی ایسه تصادوفاً ایشلتمه‌دیم. آشیق شنلیگین آدینی تکجه بیر ماحالین ساز-سؤز دونیاسی ایله باغلاماق، ساده‌جه اولاراق، مومکون دئییل. او، تورک دونیاسی‌نین آزمان آشیق-شاعیرلریندن بیری‌دیر.